b'\n_START_ARTICLE_\nTilkarringsvirksomhet\n_START_PARAGRAPH_\nTilkarringsvirksomhet (p\xc3\xa5 engelsk rent-seeking) er innen \xc3\xb8konomi virksomhet hvor et individ, en organisasjon eller en bedrift fors\xc3\xb8ker \xc3\xa5 tjene penger ved \xc3\xa5 manipulere de \xc3\xb8konomiske og/eller juridiske omgivelsene i stedet for gjennom handel eller produksjon av varer og tjenester._NEWLINE_Selv om den engelske betegnelsen kommer fra begrepet landrente, er det i dag vanligvis forbundet grupper som fors\xc3\xb8ker \xc3\xa5 vri offentlige reguleringer til sin fordel, som argumenterer for at myndighetene b\xc3\xb8r subsidiere deres virksomhet, enten direkte eller gjennom billig fremmedkapital \xe2\x80\x93 eller som har blitt mer vanlig i Norge gjennom billig egenkapital, jf. for eksempel Aker Holding. Et l\xc3\xb8selig uttrykk som ligger tett opp mot \xc3\xb8konomisk tilkarringsvirksomhet er \xc2\xab\xc3\xa5 fors\xc3\xb8ke \xc3\xa5 f\xc3\xa5 et suger\xc3\xb8r ned i statskassen\xc2\xbb._NEWLINE_En forklaring p\xc3\xa5 fenomenet som refereres til som \xc2\xabressursenes forbannelse\xc2\xbb er at en plutselig og synlig rikdom f\xc3\xb8rer til at mye arbeidsinnsats rettes inn mot \xc3\xa5 karre til seg biter av denne rikdommen fremfor \xc3\xa5 skape verdier. Handlingsregelen og Oljefondet kan ses p\xc3\xa5 som et fors\xc3\xb8k p\xc3\xa5 et institusjonelt svar p\xc3\xa5 faren for omfattende tilkarringsvirksomhet i en slik situasjon.'